Problemer

De nuværende regler i forordningen om overførsel af affald kan ikke i tilstrækkelig grad sikre, at affald, der overføres til andre lande, behandles på en miljømæssigt forsvarlig måde og i overensstemmelse med affaldshierarkiet. Der blev udpeget tre aspekter af dette problem.

1.Procedurerne for overførsel inden for Unionen er omstændelige og kan give anledning til forsinkelser, der skaber omkostninger for affaldsoperatørerne, samtidig med at de eksisterende forenklingsværktøjer ikke anvendes i vid udstrækning.

2.Med de nuværende regler kan det ikke garanteres, at eksporteret affald vil blive håndteret forsvarligt på en måde, der tager højde for de samme miljø- og sundhedsmæssige virkninger, som det ville være tilfældet, hvis behandlingen fandt sted i Unionen. Unionens afhængighed af eksport af affald gør den sårbar over for forstyrrelser i den globale værdikæde, herunder pludselige importrestriktioner og afhængighed af import af sekundære materialer.

3.Usammenlignelige ressourcer og utilstrækkelig koordinering af håndhævelsen fører til, at store mængder affald overføres ulovligt både inden for og uden for Unionen.

Formål

Det overordnede formål med revisionen af forordningen om overførsel af affald er at beskytte miljøet ved at lette overførsler inden for Unionen i overensstemmelse med principperne for den cirkulære økonomi, garantere, at affald, der overføres til lande uden for Unionen, håndteres på en miljømæssigt forsvarlig måde, og bekæmpe ulovlige overførsler af affald inden for og uden for Unionen.

Løsningsmodeller

1.Referencescenarie — der fokuseres på at støtte gennemførelsen af forordningen om overførsel af affald uden lovgivningsmæssige ændringer.

2.Målrettede ændringer — gennemførelsen af forordningen om overførsel af affald forbedres gennem målrettede ændringer af eksisterende bestemmelser.

3.Strukturelle ændringer — forordningen om overførsel af affald gennemgås med henblik på forenklede regler for overførsel af affald inden for Unionen, nye mekanismer for eksport af affald og nye bestemmelser til bekæmpelse af ulovlige overførsler.

4.Vidtrækkende ændringer — forordningen om overførsel af affald forbedres med målrettede ændringer af de eksisterende bestemmelser, moderne og digitale procedurer påtænkes indført, der etableres en ny ramme for at sikre en bæredygtig håndtering af eksporteret affald, og håndhævelsen styrkes.

Foretrukken løsningsmodel

Løsningsmodel 4 er den foretrukne løsning. Tilgangen er afbalanceret med hensyn til virkningsfuldhed (opfyldelse af målene) og omkostningseffektivitet. Den tager også hensyn til Unionens internationale forpligtelser og proportionalitet. Den vil mindske byrden i relation til overførsler af affald inden for Unionen og fremme overførsel af affald bestemt til genanvendelse. Den opfylder Unionens mål om ikke længere at eksportere sig ud af sine affaldsproblemer, idet det sikres, at eksporteret affald behandles på en bæredygtig måde, samtidig med at Unionens internationale retlige forpligtelser overholdes. Endelig bidrager den til bedre at imødegå ulovlige overførsler af affald. Denne løsning medfører ikke uforholdsmæssigt store omkostninger eller større forstyrrelser på affaldsmarkederne. De tilgange, der indgår i løsningsmodel 4, er anført nedenfor for hver målsætning.

Overførsler inden for Unionen

·Forordningen om overførsel af affald moderniseres gennem en obligatorisk overgang til digital udveksling af data i hele Unionen.